**MESTSKÝ ÚRAD V ŽILINE**

Materiál na rokovanie pre

**Mestské zastupiteľstvo v Žiline**

Číslo materiálu: \_\_\_\_\_**/2021**

K bodu programu

**NÁVRH NA SCHVÁLENIE ZÁMERU PREDAJA SORTIMENTOV SUROVÉHO DREVA FORMOU PRIAMEHO PREDAJA**

Materiál obsahuje: Materiál prerokovaný :

* 1. Návrh na uznesenie Komisia životného prostredia 08.04.2021
	2. Dôvodová správa
	3. Materiál

Predkladá:

**Mgr. Peter Fiabáne**

primátor

Zodpovedná za vypracovanie:

**Ing. Mgr. Alena Vavrová, PhD.**

vedúca odboru správy verejného priestranstva a životného prostredia.

 Žilina, 27. apríl 2021

**NÁVRH NA UZNESENIE**

Uznesenie č.\_\_/2021

*Mestské zastupiteľstvo v Žiline*

1. *schvaľuje*
2. zámer odpredať drevnú hmotu z náhodnej (kalamitnej)  ťažby, vykonanej v lesných porastoch patriacich do Lesoparku Chrasť, v rámci ťažbovej činnosti spojenej s hospodárením v lese podľa Zákona č. 326/2005 Z. z. o lesoch, formou priameho predaja s nasledovnými základnými podmienkami :
3. ) účastník priameho predaja predloží svoju cenovú ponuku obsahujúcu navrhovanú sumu kúpnej ceny za sortimenty dreva, pričom minimálna výška kúpnej ceny akceptovanej zo strany mesta Žilina je cena určená znaleckým posudkom č. 2/2021

vo výške :

* IPV výrezy kvality III.B ihličnaté, smrekové /70,47 €/m3,
* IPV výrezy kvality III.C/D ihličnaté, smrekové /49,80 €/m3,
* V. vlákninové drevo ihličnaté, smrekové /20,47 €/m3,
* VI. palivové drevo ihličnaté /13,80 €/m3,
* LPV výrezy kvality III.B listnaté, jaseňové /64,47 €/m3,
* LPV výrezy kvality III.C/D listnaté, jaseňové /53,13 €/m3,
* V. vlákninové drevo listnaté tvrdé /38,47 €/m3,
* VI. palivové drevo listnaté tvrdé /32,47 €/m3,
* VI. palivové drevo listnaté mäkké /24,13 €/m3.
1. ) mesto Žilina ako predávajúci si vyhradzuje právo zmeniť uverejnené podmienky priameho predaja alebo vyhlásený priamy predaj zrušiť. Mesto Žilina si vyhradzuje právo odmietnuť všetky predložené cenové ponuky,
2. ) návrhy budú podávané poštou alebo osobne do podateľne na adresu: Mesto Žilina, so sídlom MsÚ: Námestie obetí komunizmu 1, 011 31 Žilina,
3. ) lehota na podávanie návrhov do 15 dní od zverejnenia oznámenia o zámere predať majetok mesta priamym predajom na web stránke vyhlasovateľa, úradnej tabuli vyhlasovateľa a v regionálnej tlači,
4. ) lehota na oznámenie vybranej cenovej ponuky do 15 dní od konania zasadnutia mestského zastupiteľstva, na ktorom budú jednotlivé cenové ponuky mestskému zastupiteľstvu predložené a bude rozhodnuté o predaji majetku uchádzačovi, ktorý ponúkol najlepšiu cenovú ponuku,
5. ) pri vyhodnocovaní predložených návrhov bude rozhodujúcim kritériom navrhovaná výška kúpnej ceny dreva.
6. poveruje Mestský úrad v Žiline, aby zabezpečil oznámenie o priamom predaji majetku mesta prostredníctvom oznámenia na úradnej tabuli mesta, oznámenia na internetovej stránke mesta oznámením v regionálnej tlači.

**DÔVODOVÁ SPRÁVA**

 Tento materiál sa predkladá Mestskému zastupiteľstvu v Žiline v súlade so zákonom č. 138/1991 Zb. o majetku obcí a s čl. 10 Zásad hospodárenia a nakladania s majetkom mesta Žilina, v zmysle ktorého je schválenie predaja mesta formou priameho predaja vyhradené mestskému zastupiteľstvu.

 Forma priameho predaja majetku mesta bola zvolená v súlade s § 9a ods. 1 písm. c) zákona č. 138/1991 Zb. o majetku obcí a s čl. 7 a 10 Zásad hospodárenia a nakladania s majetkom mesta Žilina.

 Návrh na schválenie zámeru predkladáme na rokovanie mestského zastupiteľstva za účelom predaja sortimentov dreva, vyrobených v rámci výkonu činností pri hospodárení v lese – Lesoparku Chrasť v zmysle Zákona č. 326/2005 z. z. o lesoch. Pri predaji je nevyhnutné zohľadniť, že drevo je organický materiál biologického pôvodu, ktorý podlieha rôznym vplyvom a škodcom.

 Rozhodujúcim kritériom pri výbere budúceho kupujúceho po doručení cenových ponúk mestu Žilina bude výška kúpnej ceny, ktorá nesmie byť nižšia ako cena určená znaleckým posudkom.

 Materiál je v súlade s právnymi predpismi Slovenskej republiky. Materiál má pozitívny dopad na rozpočet mesta Žilina.

**Materiál bol prerokovaný v nasledovných komisiách:**

Komisia životného prostredia – odporúča MZ schváliť.

**MATERIÁL**

 Predmetom predaja je drevná hmota z kalamitnej ťažby vykonanej v roku 2021 v lesných porastoch patriacich do Lesoparku Chrasť v Žiline. Drevo je uložené na dočasnej skládke dreva pri lesoparku na hromadách, ktoré obsahujú výrezy 4m a 5m, roztriedené podľa drevín a kvalitatívnych tried. Skládkované drevo je prevažne z drevín jaseň a smrek. Drevná hmota pochádza z kalamitnej ťažby, ktorá vznikla pôsobením škodlivých činiteľov. Jedná sa prevažne o poškodenie parazitickými hubami (jaseň), podkôrnym hmyzom – lykožrútom (smrek) a časť stromov bolo vyvrátených silným vetrom. Vyťažené drevo je vhodné na mechanické aj chemické spracovanie a aj ako palivové drevo.

 Predpokladom pre zaradenie surového dreva do kvalitatívnych tried a určenie jeho hodnoty je zistenie jeho rozmerov a objemu. Zisťovanie dĺžok dreva bolo vykonané priamym meraním jednotlivých kusov a  u dreva uloženého na hromady premeraním dostupných vrchných kusov. Zisťovanie hrúbok dreva bolo vykonané priamym meraním stredovej hrúbky a následne zaradením do hrúbkových tried a u dreva uloženého na hromady premeraním stredovej hrúbky dostupných vrchných kusov a prislúchajúcej hrúbky na hrubšom konci. Takto sa odvodil koeficient prepočtu hrúbky na hrubšom konci výrezu na stredovú hrúbku pre jednotlivé dreviny. Následne sa jednotlivé kusy zaradili do hrúbkových tried 10 – 19, 20 – 29, 30 – 39, 40 – 49. Výpočet objemu dreva sa vykonal podľa STN 48 0009/Z3 – Tabuľky objemu guľatiny bez kôry podľa stredovej hrúbky meranej v kôre. Presnosť zistenia je vzhľadom na spôsob zisťovania vstupných veličín +-10%. Zaradenie do kvalitatívnych tried sa vykonalo podľa STN 48 0055 – Kvalitatívne triedenie ihličnatej guľatiny a STN 48 0056 Kvalitatívne triedenie listnatej guľatiny. Na zaradenie podľa triedy akosti bolo hlavné posúdenie poškodenia dreva hubami, hmyzom, mechanické poškodenie, trhliny a ďalšie. Hodnota drevnej hmoty bola určená na základe dreviny a kvality dreva. Pre ocenenie jednotlivých drevín a sortimentov bol použitý platný „Cenník sortimentov surového dreva Lesy SR, š.p. , Cenník Mestských lesov s.r.o. a  Cenník Vojenských lesov a majetkov SR, š.p.“ tak, aby najaktuálnejšie zohľadňovali pohyb cien surového dreva na trhu.

 Ako obhospodarovateľ lesa nevieme úplne zabrániť výskytu kalamitnej ťažby v lese. Ťažba musí byť v lesných porastoch zabezpečená plynule a následne musí byť drevná hmota operatívne vyvezená na odvozné miesto alebo  sklad dreva. Spracovanie kalamity sa vykonáva na zamedzenie aktivity biologických škodcov, ktorí môžu spôsobovať poškodzovanie drevnej hmoty a zároveň sa môžu začať rozširovať aj na stojace stromy v lesoparku.Veľmi dôležitá vec je, že sa jedná o nebezpečné a rizikové stromy , ktoré by mohli reálne ohroziť návštevníkov lesoparku.